Dudu Myeni ‘te siek’ om te getuigDudu Myeni, voormalige voorsitter van die SAL-raad. Foto: ANA Dudu Myeni, voormalige voorsitter van SAL, het beweer sy is te siek om na Kaapstad te vlieg om voor die parlementêre kommissie van ondersoek na Eskom te getuig. Zukiswa Rantho, voorsitter van die komitee wat die ondersoek behartig, het aan LP’s gesê Myeni het nie gereageer op ŉ versoek om ŉ doktersbrief in te dien om haar mediese toestand te verduidelik nie. Nadat LP’s ten sterkste beswaar aangeteken het, het hulle besluit om Myeni nog ŉ week grasie te gee, maar dat daar aan haar gesê sal word dat sy geen ander keuse het as om haarself beskikbaar te maak vir ondervraging nie. Daar sal ook aan Myeni gevra word om ŉ siekbrief in te dien. Die DA se Natascha Mazzone het gesê Myeni is besig om speletjies te speel. “Ek dink dit is baie duidelik dat hierdie ŉ kat-en-muis-speletjie is. Ek glo dit nie, ek dink ons word vir die gek gehou.” Mazzone en ander LP’s het ŉ voorstel van die voorsitter dat die komitee na Johannesburg moet reis om daar met Myeni ŉ onderhoud te voer, verwerp. Hulle het gesê dit sal ŉ mors van belastingbetalers se geld wees. Zola Tsotsi, voormalige voorsitter van Eskom, het vroeër aan die komitee gesê dat Myeni verlede jaar, by ŉ vergadering by voormalige pres. Jacob Zuma se huis, hom opdrag gegee het om uitvoerende beamptes by die maatskappy te skors. Myeni het Tsotsi in ŉ geskrewe voorlegging aan die komitee daarvan beskuldig dat hy lieg. Die komitee het besluit om gehoor te gee aan ŉ versoek van Malusi Gigaba, minister van binnelandse sake, om hom tien dae uitstel te gee om voor die komitee te verskyn. Dié versoek is verlede week ingedien. Gigaba het gevra vir meer tyd om inligting bymekaar te maak om die vrae wat aan hom gestel word behoorlik te antwoord. Hy sal na verwagting gepols word oor korporatiewe bestuur-gebreke by semistaatsinstellings gedurende sy termyn as minister van openbare ondernemings, asook die aanstelling van raadslede en die verlenging van Eskom se kontrakte met maatskappye wat deel vorm van die Gupta-familie se sakeryk. Die Gupta-broers is aangesê om volgende week voor die kommissie te verskyn. ACDP-LP Steve Swart het gesê hy dink dit is egter hoogs onwaarskynlik dat hulle wel sal verskyn gegewe die feit dat die broers skynbaar probeer om die polisie te ontduik. “Hulle is oral oor die land en die Valke probeer hulle opspoor,” het hy gesê. Die komitee het uitgebreide getuienis gehoor oor hoe die Guptas hul politieke verbindings gebruik het om twyfelagtige kontrakte met staatsinstansies aan te gaan en in die proses miljarde rande te maak.